Awo olwatuuka, nga wabaawo bawansolo babiri. Omu nga ye Wampologoma omulala nga ye Wakkapa. Wampologoma yali amanyiddwa nti mukambwe nnyo so nga ye Wakkapa yali amanyiddwa nti wa fujjo nnyo. Wampologoma ono munnange, otulo nga tugenda tumubba, era bw’atyo nga yeebaka. Waali waakayita akabanga katono nga Wakkapa atuuka era n’atandika okuligitira Wampologoma we yali yeebase. Kino kyawawamula Wampologoma mu tulo otungi mwe yali. Olwawawamuka bw’ati, yatuukira ku Wakkapa ono eyali amumazeeko emirembe era mu busungu obungi Wampologoma yayasamya oluba lwe amire Wakkapa kuba yali amujooze okukamala n’atuuka n’okumuzuukusa mu tulo twe! Ekyali awo! Wakkapa yalaajana nga bwe yeegayirira Wampologoma aleme kumumira! Wakkapa yakaaba n’amaziga ge ne gatuuka okutonnya ku ttaka. Mu kaseera konna mwe yakaabira, Wampologoma yali amulinnyeeko wabula nga musunguwavu nnyo era nga bw’ayayuuya. Buli lwe yayayuuyanga bw’ati, awo wamma nga nkulabira amaziga ga Wakkapa bwe geeyongera okuyiika. Kasajja kattu kaakaaba nga bwe keegayirira nti “Taata munnange nsaasira onsonyiwe nkomye ku luno sikyaddira kuzannyira w’oli n’okukumalako emirembe era ne bannange bonna ŋŋenda kubakubiriza beeyongere okukuwa ekitiibwa taata. Bambi nsonyiwa tondya mukama wange kubanga okusobya kubaawo naye era n’okusonyiwa kusaanye kubeere kitundu ku ffe ate bwe kituuka ku mmwe bakulu baffe, musaanye musonyiwe nnyo ffe be mukulembera. Nsonyiyira ddala mukama wange. Ate munnange n’ekirala tomanya nange luliba olwo ne mbaako engeri yonna gye nkutaasaamu era ne nkuvvuunusa obuzibu bw’olibaamu.” Wampologoma bwe yawulira ekirowoozo kya Wakkapa okumutaasa okuva mu buzibu ate n’engeri Wampologoma gye yalina abalabe abangi nga kyava ku nsonga y’okubeera nti waaliwo abaali bawakanya okulondebwa kwe ku kubeera Kabaka w’ensolo. Wano yeekuba mu mutima era n’asalawo okusonyiwa Wakkapa. Munnange nno buno obukya buziba, liba teriri busa nga Wampologoma agwa mu mutego era nga musajja wattu atandika kusaba buyambi. Tolaba nga Wampologoma alina ekiwago, yagondera ku mutego ng’olowooza si ye Wampologoma eyeemanyi eryanyi. Omutego ogwakwata Wampologoma gwategebwa ekibinja ekyali kiwakanya obukulembeze bwe ekyali kikulemberwa Wango. Ekibinja kya Wango bwe kyali kigenze okuleeta ekigaali kwe kyali kyagala okutwalira Wampologoma mu kifo mwe baali baagala okumuttira, Wakkapa ono aba ayitaayita ng’amaaso agakuba ku Wampologoma nga yenna amagezi gamwensibye anti yali alaba ng’okufa kwe kusembedde. Wakkapa kyamuyisa bubi okulaba omuntu eyamusonyiwa nga yenna omutego gumusibye okufa! Bw’atyo Wakkapa yasalawo asumulule emigwa gyonna egyali gimyumyulidde Wampologoma ku mutego era bw’atyo n’amutaasa. Awo Wakkapa we yabuuliza Wampologoma nti “Wamma saali mutuufu?” Oluvannyuma Wampologoma yateesa ne Wakkapa, yeefuule afiiridde ku mutego era Wakkapa n’amuzingirirako emiguwa gya kisaazisaazi olwo nga baagala ekibinja kiri kigende okukomawo kyonna Wampologoma akitte akimalewo. Mu bbanga ttono nnyo ekibinja kino kyakomawo nga bwe kiyimba ennyimba nga bwe kilangirira nti Wampologoma baali bamaze okumukwata. Wabula, bano Wampologma teyabalinda kumutuukako n’ababuukira era n’atandika kutta omu ku omu era bonna n’abasaanyaawo. Okuva kw’olwo Wampologoma ne Wakkapa ba mukwano nnyo era n’okutuusa kati Wampologoma ye Kabaka wa bawansolo bonna. Awo nange we nalabira.